
Forord

Det finnes ingen formel eller manual for å vinne politiske valg. Hvert parti er forskjellig, hvert valg er forskjellig og våre samfunn er kontinuerlig i endring. Det finnes likevel retningslinjer og verktøy partier kan følge for å øke sine sjanser for å vinne valg. Denne boken er skrevet ut fra erkjennelsen av at god kommunikasjon kan avgjøre valg og dermed endre samfunnet.

Dette er en bok om strategisk politisk kommunikasjon sett fra et operativt og faglig ståsted. Den har en ambisjon om å bedre leserens forståelse av politisk kommunikasjon og å gi et bilde av hvordan slik kommunikasjon befinner seg i en rivende utvikling. Jeg vil prøve å belyse hva som må til for å vinne valg i en ny tid, og hva dette vil innebære i praksis for våre partier og for våre politikere.

Boken er skrevet ut fra en dyp interesse for politikk og kommunikasjon. Jeg har erfaringer gjennom et langt politisk liv, men bøker og observasjoner fra andre lands valgkamper har også gitt meg mye. Etter stortingsvalget i 2005 og i åtte år fremover jobbet jeg for Arbeiderpartiet på Stortinget, i regjering og på Youngstorget. I alle mine stillinger har den røde tråden vært kommunikasjon, og de siste årene også strategi. Min fascinasjon for kommunikasjon og valg strekker seg imidlertid lenger tilbake.

I 1985, i en alder av 14 år, meldte jeg meg inn i AUF og gikk aktivt inn valgkampen for «stø kurs». I 1989 deltok jeg i flere uker i valgkampen til det ungarske sosialdemokratiske partiet. På begynnelsen av 1990-tallet var jeg internasjonal sekretær i AUF og deltok i en rekke valgkamper i de tidligere østblokklandene, men også i tidligere sovjetrepublikker. I 1991 var jeg valgobservatør da Litauen og Latvia stemte over egen selvstendighet og la grunnlaget for sin demokratiske utvikling.

Jeg har deltatt i valgkamper i mange land: Tsjekkia, Tyskland, Østerrike, Italia, Frankrike, Nederland, Storbritannia, USA og de nordiske land. Alle har vært unike. Noen ganger var jeg på vinnersiden, andre ganger på tapersiden. Noen partier var preget av samstemthet, klart budskap og gode formidlingsevner. Andre var preget av indre splid, lite politisk innhold, dårlige kandidater og elendig kommunikasjon. I alle valgkamper jeg har deltatt i, har jeg likevel lært noe, og jeg har hatt gleden av knytte bånd med politisk partier og miljøer internasjonalt. Til tross for at jeg selv har en klar politisk forankring, har det vært et mål at boken ikke skal preges av det.

Mye har endret seg siden jeg ble politisk aktiv på 1980-tallet: Våre samfunn har gjennomlevd, og gjennomlever, dyptgripende teknologiske, sosioøkonomiske og kulturelle endringer som får store følger for hvordan partier utvikler politikk, hvordan de organiserer seg, og for hvordan de kommuniserer med velgerne. Partier som ikke forstår endringene, tilpasser seg dem og griper de nye mulighetene, vil tape. Partier som driver valgkamp som de gjorde for ti år siden, ja kanskje slik de gjorde for bare to år siden, vil tape. Forutsetningene og rammene for politisk kommunikasjon er i radikal endring, og partier som vil vinne valg, må forholde seg aktivt til dette.

Mange har et feilaktig bilde av strategi og politisk kommunikasjon, og tror at de som har dette som sitt profesjonelle felt, vil gjøre alt for å lure velgere og for at partiene de jobber for skal vinne, uavhengig av hva de selv mener. Sånn er det ikke, i hvert fall ikke i Norge. Alle partier legger planer og utvikler strategier – noe annet ville vært oppsiktsvekkende. At de færreste vil snakke om disse planene, skyldes ofte at partiene tror velgerne ikke liker at partier tenker strategisk, men det har de strengt tatt ingen god grunn til. Norske politiske partier er grunnleggende sett drevet av idealisme, av medlemmenes tro på forskjellige saker de ønsker gjennomført eller endret, og basert på demokratiske prinsipper. Slik vil det nok fortsette.

Valgforskerne Henry Valen og Hilde Marthe Narud har beskrevet partiers tre overordnede målsettinger: «Vinne valg, få regjeringsmakt og gjennomføre sin politikk. Den siste av disse betegnes som partienes grunnleggende målsetting, de andre to betraktes som midler til å nå de politiske målene. Partienes overordnede målsetting foran et valg er imidlertid å maksimere sitt stemmetall.»1 Det å vinne valg er altså essensielt for alle partier.

Politisk kommunikasjon er ikke nytt – det er noe politikere har drevet med til alle tider. Det å nå ut til velgerne har alltid vært det sentrale for ethvert parti. Men færre medlemmer, svakere partilojalitet, flere mediekanaler, mer individualisert meningsdannelse og et mer komplekst samfunn øker kravene til kunnskap om kommunikasjon. Det er blitt mer krevende å nå ut til velgerne med det budskapet en ønsker. De fleste toppolitikere fra 1990-tallet ville neppe ha overlevd i dag: Tempoet er høyere, og kravene større.

Politikere har alltid operert i det samfunnet de har levd i, og brukt de kommunikasjonskanaler og teknologier som har vært tilgjengelige. I mange år var aviser, radio og TV dominerende. Nå tar nye kanaler på Internett over. Hvilke medier som dominerer, gjør noe med forholdet mellom avsender og mottaker og dermed for rammene og forutsetningene for kommunikasjon. Dette får følger for hvordan politiske partier opererer og hvordan de formidler sitt budskap. Endringene har gjort kommunikasjon og kontinuerlig valgkamp både viktigere og vanskeligere. Jeg skal i boken prøve å vise hva dette betyr og hvilke praktiske konsekvenser dette får.

Det er en kjensgjerning at partiene må profesjonalisere seg og bruke mer ekspertkunnskap, men det betyr ikke at politikken blir mer lukket eller mer instrumentell. En kan argumentere for at utviklingen faktisk åpner opp de politiske prosessene og involverer velgerne langt mer enn tidligere. Moderne valgkamper handler ikke om enten å bruke moderne markedsføringsteknikker eller å ha et tydelig politisk budskap. Det er ikke et enten eller; det er et både og.

Alle partier utvikler kommunikasjonsstrategier, men ikke alltid fordi de vil oppnå noe med strategiene. Partier utøver politisk kommunikasjon, men mye av kommunikasjonen er ikke strategisk. Det er et grunnleggende problem for mange partier og de ikke klarer å nå ut med sitt budskap like effektivt som de kunne ha mulighet til. Mange partier føler presset fra en medieog informasjonsstrøm som går 24 timer i døgnet og som gjør at de ofte faller inn i fortløpende taktiske vurderinger og håndteringer.

Målet for all strategisk kommunikasjon er å forme, men også å koble på velgernes forståelse av virkeligheten, et saksfelt og et parti. Strategisk kommunikasjon handler om å etablere visse referanser i velgernes hoder som til slutt danner en oppfatning (eller et bilde) hos dem. Et strategisk utgangspunkt vil ha blikk for dette. Hva folk mener er viktig og hvem de har mest tillit til, er oppfatninger som formes over tid. Det handler om å forfølge strategien man har samlet seg om for å møte fastlagte mål og ta velgerne med seg på veien. Dette er vanskelig, men jeg vil prøve å vise hvordan partier må jobbe for å overbevise i en ny tid.

I diskusjoner om politisk kommunikasjon penses det ofte inn på form, at politikk er redusert til hvordan man kommuniserer: Hvilke ord man bruker, hvilke klær man har på og hvorvidt man har en valgplakat med appell. Dette er selvsagt viktig, men det er bare en liten del av den politiske kommunikasjonen. En av mine teser er at «budskapet er kongen»: Uten et tydelig og relevant budskap vil man tape, uansett hvor godt man gjennomfører en valgkampanje. Hva som er et godt budskap og hvordan man kommer fram til det, er et annet spørsmål. Det skal vi belyse i boken.

Partier som ikke er tydelige på hva de selv vil og hvorfor, har et innholdsproblem snarere enn et kommunikasjonsproblem. Partier som ikke har noe å si, har heller ikke noe å formidle. Likevel har mange partier reelle kommunikasjonsproblemer – de klarer ikke å håndtere en ny medie- og kommunikasjonsvirkelighet. Dette er en utfordring ettersom partier må kommunisere med velgerne for å sikre egen oppslutning. Det finnes også partier som opererer med et skille mellom politikkutforming og politisk kommunikasjon. Jeg hevder at dette skillet ikke lenger er mulig å opprettholde: Utvikling av politikk og strategisk kommunikasjon må henge sammen og utvikles parallelt.

En hovedutfordring i en valgkampanje er å finne riktig budskap, utvikle en tydelig strategi, identifisere de riktige velgergruppene man må nå og velge riktig taktikk. En grunnleggende tese i boken er at valg avgjøres i den intensive valgkampen, men at den vinnes i den lange.

Det er alltid en avveining om hvor mye eller hvor lite en skal skrive. Boken har ikke ambisjoner om å dekke alle aspekter innen kommunikasjon i detalj. Dette vil krevd flere bind. Noen vil kanskje savne en metode, et eksempel eller en forklaring. Det er ikke lett å få med alt. Politisk kommunikasjon er kompleks og omfatter mye.

Boken er skrevet for et norsk publikum, men mange eksempler er hentet fra vellykkede valg i andre land. Av de viktigste valg det vil bli vist til, er de amerikanske Demokratene i 1992, britiske New Labour i 1997, det danske Venstre (høyreparti) i 2001, det svenske Nya Moderaterna (høyreparti) i 2006 og Obama-kampanjene i 2008 og 2012. I alle disse valgkampene ble det brukt nye teknikker og metoder. Men hva gjorde partiene? Hvorfor var deres valgkamper en suksess? Hva kan overføres fra disse til en norsk politisk kontekst? Jeg vil prøve å vise noe av det viktigste vi kan lære fra vestlige valgkamper de siste 20 årene.

Boken er delt inn i fire deler. På mange måter er innholdsfortegnelsen bygd opp rundt hvordan partier kan planlegge, operasjonalisere og utøve sin kommunikasjon. Del én er tar for seg planleggingsdelen og er mer teoretisk enn de tre øvrige delene. Dette er en avgjørende del for hvorvidt en valgkamp skal lykkes: Uten et analytisk fundament er det ikke mulig å bygge opp en kommunikasjon som gir effekt. Del to omhandler hvordan partier og politikere bør posisjonere seg. Den tredje delen tar for seg operativ kommunikasjon, og den fjerde gir et bilde av hvordan kommunikasjon tas ut til velgerne. Avslutningsvis samler jeg diskusjonene ved å gjennomgå noen konkrete eksempler på det jeg mener er vellykket bruk av strategisk politisk kommunikasjon.

Mye er nytt innenfor politisk kommunikasjon, og det kreves mer for å vinne valg enn før. Men tidligere statsminister Trygve Bratteli (1971–72 og 1973–76) var nær å definere kjernen i effektiv politisk kommunikasjon da han uttalte følgende om hvorfor Arbeiderpartiet hadde vært så dominerende i mange år etter andre verdenskrig: «Vi forsto den tid vi levde i, og ga svar menneskene trodde på.»

1En ny tid

I studied every campaign for the last 60 years, and the ones that tried to run a re-elect like the first one ended up losing.

Jim Messina, valgkampsjef for Obama-kampanjen 20121

De fleste som er politisk aktive, har et avklart ståsted og vil gjerne gå rett i debatter om det de mener er viktige spørsmål. Det viser et genuint engasjement, og er positivt. Men dette engasjementet gir seg også utslag i måten mange partier gjennomfører sine valgkamper på, de går rett til «handlingsdelen» og planlegger aktiviteter. Med utgangspunkt i oppbyggingen av denne boken kan vi si at de hopper rett til del fire.

For stor iver er imidlertid ofte grunnen til at partier taper. Det å vinne valg er krevende, vanskelig og fordrer hardt arbeid – det kreves langsiktighet, gode analyser og strategiske evner. Det er selvsagt utfordrende å følge en strategi i en hektisk politisk hverdag, men det er nødvendig. Og i en tid i rask utvikling er det avgjørende for partiene å forstå samfunnsendringer og velgerbevegelser. Hvis en ikke bruker tid på å forstå sin egen tid, vil partier bli stående igjen på perrongen når toget med velgerne går.

Vi har en tendens til å overvurdere de kortsiktige følgene av samfunnsendringene vi gjennomlever, og samtidig undervurdere de langsiktige. Det kan høres paradoksalt ut, men det handler om at samfunnet endres kontinuerlig, og at det endres gradvis. Dagen i dag er stor sett som en dag i forrige uke, men veldig annerledes enn for 15 år siden, for ikke å snakke om for 40 år siden. Ser vi utvikling over tid, vil vi se hvordan samfunnsdrivere endrer måten vi ser på oss selv, måten vi organiserer våre samfunn og måten vi opererer og virker i samfunnet. Gamle metoder forsvinner, nye kommer til. Arbeidsmarkedet endrer seg. Vi tolker og oppfatter ting annerledes i dag enn det en generasjon før oss gjorde. For de fleste av oss oppleves endringene som både berikende og skremmende på en og samme tid.

For å kunne forstå hvordan politikk og politisk kommunikasjon endres, er det viktig å ha et blikk for hvilke forandringer vi står oppe i. Uansett hvilket politisk ståsted man har, har man alltid måttet forholde seg til samfunnsendringer i måten politikk utvikles på, men man har også måttet forholde seg til måten politikk kommuniseres på, retorisk så vel som metodisk. Samfunnsutviklingen har hele tiden åpnet opp for nye måter å utøve politikk på. Historien er full av eksempler på at de som har mestret «det nye», også har lyktes ved valg.

Samfunnet endrer seg gjennomgående gradvis, men av og til skjer det noen raske «sprang». Mange vil påstå at vi nå gjennomlever et slikt sprang i forhold til ny teknologi, nye innovasjoner og nye kommunikasjonsplattformer som vil få vidtrekkende følger på mange samfunnsområder. Ikke minst gjelder det for hvordan politisk kommunikasjon planlegges, organiseres og utøves.

Samfunnsdriverne

De viktigste drivkreftene for endringene er teknologi, sosioøkonomiske endringer og individualisering. Globalisering, sterkere kapitalisme og økt migrasjon endrer våre samfunn. Samfunn blir mer sammensatte, komplekse og heterogene. Teknologi gjør at innovasjonstakten øker, og at det generelle samfunnstempoet oppleves av de fleste som høyt.

Samtidig ser vi at partilojaliteten synker og velgerbevegelsene øker. Antall medlemmer i politiske partier har gått ned og antall aktive partimedlemmer har blitt færre. Ifølge forskerne handler dette blant annet om at nye sysselsettingsmønstre, urbanisering og sekularisering i økende grad har bidratt til å frikoble sosiale strukturer og partier.2 Tradisjonelle koblinger til partier basert på klasse, geografi og familiebakgrunn er ikke lenger like sterke, samtidig som det har oppstått nye velgersegment basert på etnisitet, livsstil, alder og livssyklus. For noen tiår siden var velgerskaren forholdsvis stabil. Det handlet om å mobilisere velgere. I dag er nesten halvparten av velgermassen i bevegelse. Nå handler det i langt større grad om å overbevise velgerne.

Gjennom ny teknologi endres måten vi organiserer våre liv på. Langt mer blir tilgjengelig for oss, og vi kan delta i ordskifter på en helt annen måte enn tidligere. Teknologien gjør at de tradisjonelle mediene mister sin dominerende rolle som samfunnsaktører. Nye sosiale medier og nye kanaler oppstår, og smelter sammen med de «gamle» mediene. Det oppstår et nytt og mer fragmentert medielandskap. Velgerne kan ikke lenger betraktes som passive mottakere av informasjon, det være seg direkte fra partiene eller via medienes redaksjoner; de bestemmer sine egne mediekanaler og dermed sine egne nyhetskanaler. Velgerne kan nå i større grad delta i og bestemme det som diskuteres og hvordan. Skal en nå velgerne i dag, må en bygge relasjoner og kommunisere.

Når teknologien endrer seg, forandres også kommunikasjonsmetoder og -teknikk. Når de sosioøkonomiske forhold endres, vil kommunikasjonens retorikk og innhold forandre seg. Når medielandsskapet endres, forandres også hvilke mediekanaler vi bruker. Alle de store endringsdriverne i samfunnet skaper store konsekvenser for politisk kommunikasjon. Endringene får følger for hvordan partiene utformer sin politikk og for hvordan de gjennomfører valgkampanjer. Vi skal i denne boken vise hva disse endringene konkret betyr for partiene.

Med stor gjennomsiktighet i et mer fragmentert og mangfoldig medielandskap har partiene mistet det de hadde av budskaps- og kommunikasjonskontroll – de kan ikke lenger toppstyre hvilket budskap eller hvilket bilde av partiet og partiets politikk velgerne møtes med. Det gjør at kommunikasjon må skje på andre måter enn tidligere – en må lede strategisk for å engasjere og inspirere mennesker til å formidle budskapet videre. Partiene må få sine sympatisører til å bli aktive budbringere. Dette får innvirkninger på hvordan partier må organiseres og ledes.

Gradvis tilpasser partiene seg en ny medie- og kommunikasjonsvirkelighet. Flere partier benytter eksterne eksperter innenfor markedsføring og offentlig relasjonsbygging. De bruker nye og mer avanserte undersøkelsesteknikker for å vite hvordan de best skal kunne appellere til velgerne. Å gjennomføre undersøkelser og utvikle gode analyser blir nødvendig for å lykkes med politisk kommunikasjon.

Partiene trenger tydeligere oppmerksomhet på målgrupper og må utvikle teknikker for å nå dem. Innslag av markedsføringsteknikker vil øke, det samme vil partienes interesse for «vitenskapelige metoder». I kampen om hele tiden å forstå og kommunisere best mulig med velgerne, vil også partienes interesse for hjerneforskning, psykologi og språk tilta: Hva beveger og hva flytter folks oppfatninger og holdninger? Hva overbeviser best og mest effektivt? Partiene vil bli mer datadrevet og styrt av sine velgeranalyser og av operasjonalisering av det som kalles «big data». Behovet for teknisk og teknologisk kunnskap og effektiv bruk av disse blir en nøkkel i framtidig kommunikasjon.

Summen av teknologiske og sosioøkonomiske endringer, økt individualisering, heterogene samfunn og et fragmentert medielandskap får dermed store følger for hvordan politikk utformes, utøves og kommuniseres. Partier tvinges til å være i bevegelse og finne nye grunnlag for å knytte seg til velgerne. Det er blitt vanskeligere å nå velgerne (flere mediekanaler), det er vanskeligere å kommunisere med dem (de er mindre lojale), og partiene må drive en kontinuerlig valgkamp (for å kunne etablere virkelighetsforståelse, formulere relevante problemstillinger og fastlegge rammer for den intensive valgkampen). Det er uunngåelig at partiene vil bli mer ekspertdrevet.

For mange partier er disse endringene et være eller ikke være. Partier som ikke tilpasser seg den nye virkeligheten og tar i bruk nye teknikker, nye metoder og utvikler ny form for organisering, vil forsvinne, mens nye partier vil blomstre opp. For de fleste partier vil altså mye stå på spill. Både større og mindre partier må ta viktige og modige valg for egen overlevelse og fremtidig suksess. Mye er usikkert. Det som er sikkert, er at endringstakten vil øke, vanskelighetsgraden vil stige, og at profesjonalitet blir en forutsetning for det politiske liv.

Velgere: fra tilskuer til deltaker

Et viktig moment for politisk kommunikasjon er at måten velgere mottar informasjon, har endret seg radikalt. De tradisjonelle medienes monopol er brutt og kommer aldri tilbake. Det nye medielandskapet er fragmentert, og det finnes ikke lenger noen «hovedkanaler» for å nå ut til velgerne. Sosiale medier og internettplattformer tar stadig større plass, men de nye mediene tar ikke over for de tradisjonelle, de smelter sammen med dem. Mediene konvergerer og utvikler nye former for kommunikasjon. Vi får medier som opererer på forskjellige plattformer: Det private glir inn i det offentlige, underholdning kobles til informasjon, og forskjellige medier flyter inn i hverandre. Og mediehjulet snurrer nå bokstavelig talt døgnet rundt. I framtidens medier vil det finnes få grenselinjer mellom de forskjellige nyhetsplattformene, mellom nett, mobil, sosiale medier, det redigerte og uredigerte, papiraviser, fjernsyn og radio. Hurtighet er et nøkkelord. Disse endringene, som er drevet fram av teknologisk og digital utvikling, endrer både journalisters og politikeres arbeidsmåte og deres roller.

Internettmediene gjør også noe med mottakerne. Fra å være passive lesere, lyttere eller seere kan folk nå selv velge hvilken informasjon de vil ha. De kan selv formidle og skape nyheter. Folk blir dermed langt mer delaktig i så vel nyhetsskaping som informasjonsformidling. Vi ser en utvikling av en engasjements- og deltakerkultur. Profesjonelle medieaktører kontrollerer ikke lenger den offentlige samtalen, og det politiske liv har ikke lenger kontroll på hvordan budskap mottas og forvaltes. Det interessante er ikke lenger hvordan mening skapes mellom avsender og mottaker – men mellom mottaker og mottaker, eller nå, mellom deltaker og deltaker. Tidligere enveis informasjonskanaler oppløses og erstattes av toveis kommunikasjonskanaler.

Deltakerkulturen gjør at flere bidrar, og at politiske partier må være i større bevegelse, både politisk og kommunikativt. Deltakere og mottakere kan selv sette sammen kommunikasjonsbiter og danne et bilde, i motsetning til tidligere, da avsender hadde mer kontroll gjennom få og store mediekanaler. De nye formene for kommunikasjon visker ut tradisjonelle maktstrukturer og relasjoner mellom ledelse og medarbeidere, men også mellom organisasjon og interessenter. Poenget er at politikere og partiene ikke lenger kan «kontrollere» sitt eget budskap. De kan ikke styre hvordan det blir tolket og oppfattet når det spres via mange aktører. Endringene vi er vitne til, har dyptgripende følger for strategisk politisk kommunikasjon.

Den nye medievirkeligheten er en stor utfordring for de politiske partiene, mentalt som praktisk, men den gir også store muligheter for å kunne kommunisere uredigert og direkte med velgerne. Til litt ut på 2000-tallet foregikk det meste av velgerkommunikasjonen gjennom de tradisjonelle mediene. Partienes budskap ble tolket og fremstilt gjennom en redaksjonell vurdering før det ble presentert for velgerne. I fremtiden vil trolig det meste av kommunikasjonen med velgerne gå direkte via ny teknologi og sosiale medier, og det kan være bra for partiene. Men for å utnytte disse mulighetene må en bygge opp en infrastruktur, en organisasjonskultur og en kommunikasjon som er tilpasset den nye virkeligheten. Det krever store investeringer, kompetanseoppbygging og høy strategisk og teknisk kompetanse.

Den nye virkeligheten fordrer at partiene lærer seg toveis kommunikasjon og relasjonsbygging. Den tidligere enveis informasjonstenkningen er avleggs. Uten reell kommunikasjon vil velgerne fort miste interessen. Før var politikere noen folk forholdt seg til via avisen, fjernsynsskjermen eller på en løpeseddel. I dag forventer velgerne å kunne kommunisere direkte med politikerne, bli hørt av partiene og påvirke politikken. Mediene drives mot mer populære fortellinger og sterkere personifisering: Relasjoner, følelser, personlighet, karakter og egne fortellinger får større plass. En slik utvikling forsterkes gjennom de sosiale medier hvor enkeltpersoner kan bli kjendiser i sin egen virkelighet. Den nye medievirkeligheten er krevende for politikere, som nå må by mer på seg selv. Det er vanskeligere å få omtale for den profesjonelle rollen om en ikke viser sin «personlighet», og viser interesse for andres «personlighet».

Økt tempo

New Labour-kampanjen fra det britiske parlamentsvalget i 1997 hadde lært mye fra Clinton-kampanjen i 1992, og var datidens «state of the art» innenfor politisk kommunikasjon med omfattende analyser, fokusgrupper, mediehåndtering samt politisk og retorisk tilpasning. En stor del av metodene og teknikkene som ble utviklet den gang, spredte seg raskt til partier i de fleste europeiske land, og har vært toneangivende helt til i dag, selv om mye også er utdatert. En viktig komponent i datidens kommunikasjonskontekst var mer aggressive tradisjonelle medier, som utgjorde viktige politiske arenaer, men også fungerte som aktører. På 1990-tallet hadde ikke internettalderen for alvor begynt, derfor var partiene primært opptatt av «å styre mediedagsordenen» og «håndtere mediene». De tradisjonelle mediene la mange av premissene for det politiske ordskiftet, og derfor var det essensielt å kunne forholde seg til og «utnytte» disse kanalene maksimalt. New Labour ble kjent for sin mediehåndtering. Også i Norge var kommunikasjonskonteksten preget av aggressive aviser med høye opplagstall og tydelige samfunnspolitiske roller. I tillegg fikk vi TV2, som introduserte nye måter å presentere fjernsynsnyheter på.

Den gang var mediedagen organisert rundt et tradisjonelt nyhetsdøgn: morgenradio og aviser, og nyhetssendinger på fjernsyn om kvelden. Partier hadde tid til å absorbere angrep og utspill før de svarte. Alle partiene hadde morgenmøter mellom kl. åtte og ni for å gå gjennom nyhetsbildet og fordele oppgaver. Denne formen for organisering er over; den var tilpasset en medievirkelighet av i går. I dag ruller mediene hele tiden, på mange forskjellige plattformer og i flere kanaler. Partier som ikke er godt organisert, og mangler en tydelig strategi og en god kommunikasjonsledelse, vil lett fanges inn i en reaktiv runddans. Trykket og omfanget gjør at politikere sjelden får tid til tenke og reflektere – det handler om å håndtere og ekspedere. Det nye mediehjulet krever hurtighet og evne til å agere strategisk. For eksempel måtte statsledere og politikere reagere raskt etter terroranslaget mot avisen Charlie Hebdo i Paris i januar 2015 og svare på spørsmål om ytringsfrihet, satire og eventuelle nye anslag.

I en digital verden sprer nyheter og rykter seg lynfort. Det tar ikke mange minutter fra noe har skjedd, til nyheten er ute og viden spredt. Et rykte som før ble stoppet i tradisjonelle medier fordi det ikke lot seg bekrefte eller fordi det ville være i strid med vær-varsom-plakaten å publisere det, kan nå spres raskt, effektivt og uhindret. En lite nyansert uttalelse, en anklage eller et rykte kan ødelegge mye for en valgkamp hvis det får utarte. Hvis en ikke responderer raskt nok, kan informasjon feste seg, og det blir svært vanskelig å få endret informasjonsbildet. Dette gjør selvsagt noe med hvordan partier må sette opp sine kommunikasjonsteam – de må mer eller mindre være døgnbemannet for å kunne svare på spørsmål, angrep og kritikk innen maksimalt et par timer. Om en ikke svarer på kritikk og angrep på såpass kort varsel, lar en motstandere definere problemet. Jo lenger man venter med å svare på kritikk, desto verre. Partier som ikke responderer raskt og resolutt, har åpenbare tegn på bristende kompetanse i nyhetshåndtering.

Også journalistene merker at tempoet øker. En sak lever kortere, og en går mindre i dybden. Ifølge den britiske medieforskeren Aeron Davis må journalister i dag produsere tre ganger så mye som de gjorde i 1985.3 En medievirkelighet som ruller hele døgnet, gjør også at journalister i større grad må «re-reportere» i forskjellige former heller enn å lage sin egen nyhetssaker. Journalister må i større grad sitte mer ved sine PC-er og følge med på det som skjer på skjermen enn å være der det skjer.

Politikere blir også «ofre» for det samme nyhetstempoet: De må svare raskt fordi en sak skal ut raskt. Hvis ikke de svarer hurtig på spørsmål fra en journalist, vil en annen politiker gjøre det. Det gjør at politikere blir presset til å mene noe relativt hyppig, og av og til om saker de ikke kjenner så godt. I tillegg kommer selvsagt politikernes eget ønske om å «være på». Disse momentene gjør at politikere har stort behov for et apparat rundt seg som både følger med, tar imot henvendelser og utformer talepunkter eller korte sitater som egner seg i medier. Hvis vi her også tar med behovet for å være til stede og bruke de sosiale mediene til saker som oppstår eller lanseres, finner vi en forklaring for hvorfor partiene de senere årene har økt antallet kommunikasjonsrådgivere.

Vi kan si at i vår digitale tidsalder er informasjon demokratisert. Saker og hendelser blir plukket opp og sprer seg raskt, og alle kan påvirke og kommunisere. Ny teknologi og nye medier åpner opp for nye spillere til å bli viktige stemmer i det offentlige ordskiftet. De er drevet av sine kontakter, sin mulighet til å dele sine tanker og meninger og få andre til å høre etter. Innhold kan fortsatt bli skapt i aviser, på fjernsyn, i en bok etc., men det deles i sosiale medier. Det er altså mange saker, mange vinklinger og mange tolkninger som kontinuerlig er med og former velgernes oppfatning av partiene. Men selv om alle nå kan være deltakere, og ikke bare tilskuere, er det de færreste som kan utforme en god strategi og bygge et støtteapparat for et gitt omdømme. Partiene kan det, forutsatt at betydningen av profesjonell kommunikasjon forstås og prioriteres. Kommunikasjon må derfor være en integrert del av sak én på partiledelsens dagsordenen – hele tiden.

